“দেশে ফিরতে চাই,” জাতীয় নির্বাচনের আগে হুঙ্কার হাসিনার

ওয়েব ডেস্ক: আগামী ফেব্রুয়ারিতে বাংলাদেশে (Bangladesh) জাতীয় নির্বাচন (National Election) হওয়ার কথা। তার আগেই হুঙ্কার দিলেন শেখ হাসিনা (Sheikh Hasina)। আসন্ন নির্বাচনে আওয়ামি লিগকে (Awami League) লড়ার সুযোগ না দিলে দেশের কোটি কোটি সমর্থক ভোট বয়কট করবে বলে জানালেন বাংলাদেশের প্রাক্তন প্রধানমন্ত্রী। দিল্লি থেকে আন্তর্জাতিক সংবাদমাধ্যমকে পাঠানো ই-মেইল সাক্ষাৎকারে একথা জানান তিনি।

বাংলাদেশের নির্বাচন কমিশন চলতি বছরের মে মাসে আওয়ামি লিগের নিবন্ধন স্থগিত করে। এর আগে ইউনুস সরকার জাতীয় নিরাপত্তা এবং যুদ্ধাপরাধ তদন্তের কারণ দেখিয়ে দলটির সব ধরনের রাজনৈতিক কর্মকাণ্ড নিষিদ্ধ ঘোষণা করে।তবু আশা ছাড়ছেন না শেখ হাসিনা। শেষ পর্যন্ত বুদ্ধিসম্পন্ন সিদ্ধান্ত নেওয়া হবে বলেই মনে করছেন তিনি। তিনি বলেন, “আমরা অন্য কোনও দলকে সমর্থন করতে বলছি না। আমরা এখনও আশা রাখি যে আমাদের দলকে নির্বাচনে অংশগ্রহণের সুযোগ দেওয়া হবে।”

আরও পড়ুন: জামাইকাতে ক্যাটাগরি-৫ ঘূর্ণিঝড় ‘মেলিসা’র তাণ্ডব!

উল্লেখ্য, দীর্ঘদিনের রাজনৈতিক প্রতিদ্বন্দ্বিতা ও পারিবারিক বিপর্যয়ের স্মৃতি নিয়েই দিল্লিতে দিন কাটাচ্ছেন শেখ হাসিনা। তাঁর বাবা বঙ্গবন্ধু শেখ মুজিবুর রহমান ও তিন ভাইকে ১৯৭৫ সালের সামরিক অভ্যুত্থানে হত্যা করা হয়েছিল, যখন তিনি ও তাঁর বোন বিদেশে ছিলেন। তবে দেশে ফিরতে চান হাসিনা। ইমেল সাক্ষাৎকারে তিনি জানান, “আমি অবশ্যই দেশে ফিরতে চাই, কিন্তু সেটি তখনই সম্ভব যখন দেশে বৈধ সরকার, সংবিধান মেনে চলা এবং প্রকৃত আইনের শাসন প্রতিষ্ঠিত থাকবে।”

হাসিনা আরও বলেন যে, আওয়ামি লিগ একদিন আবার বাংলাদেশের রাজনীতিতে গুরুত্বপূর্ণ ভূমিকা নেবে। তাঁর কথায়, “বাংলাদেশ কারও ব্যক্তিগত সম্পত্তি নয়। দেশের ভবিষ্যৎ কোনও এক ব্যক্তি বা পরিবারের হাতে নির্ভর করে না।”