বাংলাদেশে হিন্দুদের উপর অত্যাচার নিয়ে উদ্বিগ্ন ব্রিটিশ এমপি

ওয়েব ডেস্ক : সামনেই বাংলাদেশে (Bangladesh) সাধারণ নির্বাচন। তা নিয়ে উত্তপ্ত সে দেশের পরিস্থিতি। বিশেষ করে সেখানে সংখ্যালঘুদের উপর নির্যাতন বেড়েই চলেছে। খুনের পাশাপাশি জ্বালিয়ে দেওয়া হচ্ছে একাধিক ঘরবাড়ি। এবার তা নিয়ে উদ্বেগ প্রকাশ করল ব্রিটেনের (Britain) এমপি। এছাড়া আগামী ১২ জানুয়ারি নির্বাচনের আগে প্রাক্তন প্রধানমন্ত্রী শেখ হাসিনার দল আওয়ামি লীগকে নিষিদ্ধ করা নিয়েও ব্রিটেনের পার্লামেন্টে উদ্বেগ প্রকাশ করেছেন ব্রিটিশ এমপি বব ব্ল্যাকম্যান (Bob Blackman)।

ব্রিটিশ এমপি বলেছেন, “ছুটির আগের মুলতবি বিতর্কে আমি বাংলাদেশের পরিস্থিতি উত্থাপন করেছি। হিন্দুদের রাস্তায় হত্যা করা হচ্ছে। তাদের ঘরবাড়ি পুড়িয়ে দেওয়া হচ্ছে। মন্দিরগুলো ভস্মীভূত করা হচ্ছে। অন্যান্য ধর্মীয় সংখ্যালঘুরাও একই ধরনের পরিস্থিতির শিকার হচ্ছেন।”

আরও খবর : বাংলাদেশে ফের ভয়াবহ ঘটনা হিন্দু যুবকের উপরে!

তিনি আরও যোগ করেন, “আগামী মাসে সেখানে তথাকথিত অবাধ ও সুষ্ঠু নির্বাচন হওয়ার কথা রয়েছে। আওয়ামী লীগ (Awami League), যা বাংলাদেশের একটি প্রধান রাজনৈতিক দল, জনমত সমীক্ষায় প্রায় ৩০ শতাংশ জনসমর্থন থাকা সত্ত্বেও তাদের নির্বাচনে প্রতিদ্বন্দ্বিতা করা থেকে নিষিদ্ধ করা হয়েছে। একইভাবে, ইসলামি চরমপন্থীরা একটি গণভোটের ডাক দিয়েছে যা বাংলাদেশের সংবিধানকে চিরতরে বদলে দেবে।”

বাংলাদেশে নির্বাচন সুষ্ঠভাবে করতে কী পদক্ষেপ করবে ব্রিটেনের সরকার, তা বিদেশ সচিবের কাছে বিশদে জানতে চেয়েছেন ব্ল্যাকম্যান। অন্যদিকে আওয়ামী লীগকে নিষিদ্ধ করা নিয়ে ইউনুসের সরকারের কাছে উদ্বেগ প্রকাশ করেছেন ব্রিটেনের চার সাংসদ। তাঁরা জানিয়েছেন, হাসিনার দলকে বাদ দিয়ে নির্বাচন হলে তা গণতান্ত্রিক নির্বাচন বলে বিবেচিত হবে না।